section_heading: Životopis
paragraph_text: Mate Matišić diplomirao je na Pravnom fakultetu u Zagrebu, a zaposlen je kao urednik u Dramskom programu Hrvatskoga radija. Svira u jazz-sastavima ("Hot club Zagreb"), nastupa na jazz-koncertima i festivalima te svira nekoliko narodnih glazbala: samicu i tambure (bisernicu, bas-prim...). Dramski prvijenac "Namigni mu, Bruno!" napisao je 1985. godine (praizveden je dvije godine kasnije pod naslovom "Bljesak zlatnog zuba"), a do 1999. napisao je još pet dramskih tekstova koji su izvedeni u hrvatskim kazalištima. To su "Legenda o svetom Muhli", "Božićna bajka" (po motivima komada "Josef und Maria" austrijskoga dramatičara Petera Turrinija), "Cinco i Marinko", "Anđeli Babilona" te "Svećenikova djeca". Godine 2006. objavljena mu je i "Posmrtna trilogija", koju čine drame "Sinovi umiru prvi", "Žena bez tijela" i "Ničiji sin".Gradsko dramsko kazalište Gavella: Matišić, Mate, pristupljeno 16. srpnja 2016.<ref>Culturenet.hr – Mate Matišić: 'Posmrtna trilogija', pristupljeno 16. srpnja 2016. Scenarist je i koscenarist filmova Život sa stricem, Priča iz Hrvatske, Kad mrtvi zapjevaju, Fine mrtve djevojke, Infekcija i drugih. Skladao je glazbu za veći broj filmova (Kako je počeo rat na mom otoku, Maršal, Svjedoci, Infekcija, Ta divna splitska noć, Dva igrača s klupe, S one strane...) i kazališnih predstava (Cinco i Marinko, Četvrta sestra, Što je muškarac bez brkova, Hotel Babilon, Jacques i njegov gospodar...). Osim u Hrvatskoj, drame su mu izvođene u Bugarskoj, Mađarskoj, Makedoniji, Sloveniji i Rusiji. Dobitnik je niza nagrada za dramske tekstove i glazbu. U zagrebačkom Gradskom dramskom kazalištu "Gavella" dosad su postavljene Matišićeve drame "Božićna bajka" (1990.) i "Anđeli Babilona" (1996.). Bljesak zlatnog zuba izveden je u splitskom HNK.